សមាជិកព្រឹទ្ធសភា​លោក Cory Booker គាំទ្រ​លោក Biden ក្នុងការ​ប្រជែង​យក​តំណែង​បេក្ខជន​ប្រធានាធិបតី
ការ​គាំទ្រ​របស់​សមាជិក​ព្រឹទ្ធសភា​រូប​នេះ ធ្វើ​ឡើង បន្ទាប់​ពី​អ្នកស្រី Kamala Harris សមាជិក​ព្រឹទ្ធសភា​ប្រចាំ​រដ្ឋ California ដែល​បាន​ដក​ខ្លួន​ចេញ​ពី​ការ​ប្រកួត​យក​បេក្ខភាព​ប្រធានាធិបតី​ខាង​គណបក្ស​ប្រជាធិបតេយ្យ​កាល​ពី​ខែ​ធ្នូ​កន្លង​ទៅ​នេះ បាន​គាំទ្រ​លោក Biden កាល​ពី​ថ្ងៃ​អាទិត្យ។
វ៉ាស៊ីនតោន — នៅថ្ងៃច័ន្ទ លោក Cory Booker សមាជិកព្រឹទ្ធសភាប្រចាំរដ្ឋ New Jersey បានប្រកាសគាំទ្របេក្ខជនភាពរបស់លោក Joe Biden ធ្វើជាបេក្ខជនប្រធានាធិបតីអាមេរិកតំណាងឲ្យគណបក្សប្រជាធិបតេយ្យ។ លោក Biden ដែលជាអតីតអនុប្រធានាធិបតីអាមេរិក នឹងប្រជែងជាមួយលោក Bernie Sanders សមាជិកព្រឹទ្ធសភាប្រចាំរដ្ឋ Vermont នៅក្នុងការបោះឆ្នោតបឋមជ្រើសរើសបេក្ខជនប្រធានាធិបតីខាងគណបក្សប្រជាធិបតេយ្យ នៅក្នុងរដ្ឋចំនួន ៦បន្ថែមទៀតនៅថ្ងៃអង្គារស្អែកនេះ។ នៅក្នុងសារតាមបណ្តាញសង្គម Twitter លោក Booker ដែលបានដកខ្លួនចេញពីការប្រកួតយកបេក្ខភាពប្រធានាធិបតីខាងគណបក្សប្រជាធិបតេយ្យកាលពីខែមករាកន្លងទៅនេះ បានសរសេរថា៖ «ចម្លើយទៅកាន់ការស្អប់ខ្ពើម និងការបែកបាក់ គឺត្រូវបំផុសឲ្យមានស្មារតីនៃគោលដៅរួមគ្នារបស់យើង។ លោក Joe Biden នឹងមិនត្រឹមតែយកជ័យជម្នះប៉ុណ្ណោះទេ លោកនឹងបង្ហាញឲ្យឃើញថា មានកិច្ចការជាច្រើនដែលបង្រួបបង្រួមយើង ជាជាងបំបែកបំបាក់យើង។ លោកនឹងស្តារកិត្តិយសរបស់សេតវិមាន និងដោះស្រាយបញ្ហាប្រឈមខ្លាំងរបស់យើង។ ដូច្នេះហើយខ្ញុំមានមោទនភាពក្នុងការគាំទ្រលោក Joe »។ ការគាំទ្ររបស់សមាជិកព្រឹទ្ធសភារូបនេះ ធ្វើឡើង បន្ទាប់ពីអ្នកស្រី Kamala Harris សមាជិកព្រឹទ្ធសភាប្រចាំរដ្ឋ California ដែលបានដកខ្លួនចេញពីការប្រកួតយកបេក្ខភាពប្រធានាធិបតីខាងគណបក្សប្រជាធិបតេយ្យកាលពីខែធ្នូកន្លងទៅនេះ បានគាំទ្រលោក Biden កាលពីថ្ងៃអាទិត្យ។ នៅថ្ងៃអង្គារ អ្នកបោះឆ្នោតនៅក្នុងរដ្ឋចំនួន ៦ រួមមានរដ្ឋ Idaho, Michigan, Mississippi, Missouri, North Dakota និងរដ្ឋ Washington របស់សហរដ្ឋអាមេរិក នឹងនាំគ្នាចេញទៅបោះឆ្នោត ដើម្បីជ្រើសរើសបេក្ខជនប្រធានាធិបតីខាងគណបក្សប្រជាធិបតេយ្យ។ សម្រាប់ការប្រកួតលើកនេះ មានបេក្ខជននាំមុខពីររូបប៉ុណ្ណោះដែលនឹងប្រជែងគ្នា គឺលោក Bernie Sanders និងលោក Joe Biden៕